Na poziv Stanovanjskega sklada RS (SSRS) se je odzvalo sedem bank, ki so skupaj zaprosile za 15.000 varčevalnih lotov. Odziv bank je precej zadržan, saj jih je v prejšnjih razpisih sodelovalo trinajst, poleg tega so izkoristile vse razpoložljive lote, tokrat pa jih je 5000 še ostalo.

Na skladu previdnosti bank niso komentirali, direktor SSRS Primož Pirc pa meni, da "nacionalna stanovanjska shema še vedno ostaja primeren način varčevanja za reševanje stanovanjskega vprašanja mladih družin, prvih iskalcev stanovanja, skratka vseh tistih, katerim je treba pomagati, da si uredijo svoje bivanjske težave". Na skladu zato pričakujejo dober odziv bodočih varčevalcev, na tak način pa bi tudi prepričali banke, da pogumneje prevzamejo svojo vlogo v varčevalni shemi. Ta namreč privlači mlade varčevalce, ki so za banke hkrati zanimivi kot morebitni bodoči komitenti.

Po besedah Pirca bo sklad javni poziv za dolgoročno varčevanje v NSVS objavil v soboto, 9. septembra, sklepanje varčevalnih pogodb pa bo potekalo od 2. oktobra dalje na sedmih izbranih bankah. En lot bo vreden 12.000 tolarjev (50,08 evra), varčevalci pa bodo tako kot v prejšnji shemi lahko sklenili varčevalno pogodbo za več lotov.

Poglavitna novost prenovljene sheme je nižja letna premija države (z 1/12 se je znižala na 1/24 letno privarčevanega zneska), pogoj zanjo pa je namenska poraba privarčevanih sredstev ali posojila ter najmanj deset plačanih obrokov na leto. Obrestne mere se bodo spreminjale vsako leto, pri večjih odstopanjih pa tudi med letom. Osnova zanje je 75 odstotkov tržne donosnosti državnih obveznic, obresti za posojilo so višje za odstotek (po sedanjih izračunih so varčevalne obresti 3,1, posojilne pa 4,1 odstotka). Obdobje varčevanje je gibljivo in lahko traja od pet do deset let.